窄嶺
作者：盧方春
朝代：宋

paragraphs: 危嶺惡有名，窄嶺險無數。
石鼻卷我車，石牙隠我步。
空岡蟲九頭，黑身眼四顧。
擲之聲愈厲，飛前使人怖。
想當開闢時，已是樵獵路。
茅臭不成山，瀑斷不成布。
丫巖升惡猿，蹄涔立饑鷺。
蘆花大如錢，况乃時寒沍。
遐征誤假道，撫景自作恕。
林壑非出倫，筆硯不入務。
脚怠宿未投，天低日俄暮。